The Shore

Το The Shore είναι ένα βιντεοπαιχνίδι περιπέτειας και εξερεύνησης κοσμικού τρόμου που αναπτύχθηκε από τον προγραμματιστή indie παιχνιδιών Άρη Δραγώνη. Το παιχνίδι διαδραματίζεται σε ένα απόμερο, μυστηριώδες νησί, όπου ο πρωταγωνιστής αναζητά την αγνοούμενη κόρη του.

Η δοκιμαστική έκδοση του παιχνιδιού κυκλοφόρησε τον Ιούλιο του 2020. Η πλήρης έκδοση του παιχνιδιού κυκλοφόρησε για τα Microsoft Windows στις 19 Φεβρουαρίου, 2021.

Τρόπος παιχνιδιού
Το The Shore δανείζεται στοιχεία από τα παιχνίδια walking simulator και τα επιβίωσης τρόμου, με ένα μεγάλο μέρος των αρχικών επιπέδων του να εστιάζει στην εξερεύνηση και αλληλεπίδραση με το περιβάλλον με σκοπό την εύρεση στοιχείων και αντικειμένων που προωθούν την ιστορία, ενώ αργότερα συμπεριλαμβάνονται μάχες και καταδιώξεις από τέρατα. Ορισμένες ικανότητες (π.χ. το άλμα) ξεκλειδώνονται σταδιακά ενώ ο παίκτης προχωρά στο παιχνίδι, συμπεριλαμβανομένου του «The Artifact» (αντικείμενο/τεχνούργημα), ενός τριγωνικού όπλου το οποίο μπορεί να ακινητοποιήσει και να σκοτώσει τέρατα από απόσταση. Στο πλαίσιο της εξερεύνησης, το The Shore περιλαμβάνει ποικιλία παζλ, πολλά εκ των οποίων αποτελούνται από τον παίκτη να ανακαλύπτει και να χρησιμοποιεί αντικείμενα διασκορπισμένα στο περιβάλλον ώστε να αποκτήσει πρόσβαση στην επόμενη περιοχή του παιχνιδιού.

Πλοκή
Βασισμένο στο έργο του Χ. Φ. Λάβκραφτ, το The Shore αφηγείται την ιστορία του Άντριου, ενός ψαρά που ψάχνει την κόρη του σε ένα μυστηριώδες νησί γεμάτο με εφιαλτικούς Λαβκραφτιανούς οργανισμούς.

Ανάπτυξη
Το The Shore σχεδιάστηκε και αναπτύχθηκε κυρίως από τον προγραμματιστή indie παιχνιδιών και καλλιτέχνη 3D χαρακτήρων Άρη Δραγώνη, ο οποίος ξεκίνησε ναι ασχολείται με το παιχνίδι στις αρχές του 2019, κυρίως για να εξασκήσει τις δεξιότητές του. Ασχολούμενος μόνος για 11 μήνες, ο Δραγώνης τελικά ένωσε τις δυνάμεις του με τον προγραμματιστή Adonis Brosteanu και τον συνθέτη Θάνο Ζαμπούκα, με τον Brandon Fague να παρέχει τη φωνητική επένδυση για τον πρωταγωνιστή. Η δοκιμαστική έκδοση του The Shore κυκλοφόρησε τον Ιούλιο του 2020, μαζί με μία εκστρατεία crowdfunding στο Ulule με σκοπό την υποστήριξη της μαζικής κυκλοφορίας του παιχνιδιού. Η εκστρατεία έληξε επιτυχώς τον Αύγουστο, συγκεντρώνοντας τα απαραίτητα χρήματα ώστε ο Δραγώνης και ο Brosteanu να επεκτείνουν το story mode του παιχνιδιού. 

Αποδοχή
Η αρχική δωρεάν δοκιμαστική έκδοση του The Shore που κυκλοφόρησε το καλοκαίρι του 2020 έλαβε ευρέως καλές κριτικές για τα γραφικά και την ατμόσφαιρά του, αποκτώντας στη συνέχεια οικονομική υποστήριξη από την Epic Games μέσω του προγράμματος Epic MegaGrants.

Μετά την κυκλοφορία του τον Φεβρουάριο του 2021, η ανταπόκριση στο The Shore έχει αποδειχθεί μικτή. Το παιχνίδι έχει αυτή τη στιγμή «κυρίως θετική» αξιολόγηση στο Steam, με το 71% περίπου των χρηστών να έχουν δώσει θετική κριτική. Στον ιστότοπο συνάθροισης κριτικών Metacritic, το The Shore έχει αυτή τη στιγμή μέσο βαθμό 59/100 βασισμένο σε 9 κριτικές. Οι κριτικοί γενικά επαίνεσαν τα οπτικά στοιχεία, την ατμόσφαιρα και τον ηχητικό σχεδιασμό του παιχνιδιού, αλλά επέκριναν τα παικτικά στοιχεία, ειδικά τα παζλ και τις μάχες.

The Shore VR
Λίγες μέρες μετά την κυκλοφορία του παιχνιδιού, ο δημιουργός Άρης Δραγώνης ανακοίνωσε την πρόθεσή του για μία ξεχωριστή έκδοση του The Shore με υποστήριξη VR. Αυτή η έκδοση του The Shore κυκλοφόρησε στο Steam στις 8 Ιανουαρίου 2022.

Παραπομπές

Κατηγορία:Βιντεοπαιχνίδια του 2021
Κατηγορία:Βιντεοπαιχνίδια περιπέτειας πρώτου προσώπου
Κατηγορία:Βιντεοπαιχνίδια τρόμου
Κατηγορία:Βιντεοπαιχνίδια επιβίωσης
Κατηγορία:Indie βιντεοπαιχνίδια
Κατηγορία:Παιχνίδια της Microsoft
Κατηγορία:Βιντεοπαιχνίδια ανεπτυγμένα στην Ελλάδα
Κατηγορία:Βιντεοπαιχνίδια των Windows